Jutta Larm
Jutta Larm (ent. Gustafsberg, ent. Jussila, ent. Kolhi, o.s. Virtanen, s. 6. syyskuuta 1973 Virrat) on pirkanmaalainen hyvinvointiyrittäjä, personal trainer, fitness-urheilija, seksuaaliterapeutti ja luennoitsija. Hän on FitFarm-liikunta- ja valmennuskonseptia pyörittävän Xemax-yrityksen perustaja ja omistaja. Larm on esiintynyt useissa tv-ohjelmissa, julkaissut kirjoja ja lanseerannut nimeään kantavan fitness-vaatesarjan. Koulutukseltaan hän on markkinointimerkonomi, poliisi, liikuntaohjaaja, seksuaaliterapeutti.
Yrittäjyyteen Jutta Virtanen tutustui kotonaan: hänen isänsä omisti Virroilla parturi-kampaamon, ja hänen kauppaopistossa opettanut äitinsä hoiti yrityksen kirjanpidon. Ensimmäisen kerran hän kokeili yrittäjyyttä saatuaan teini-ikäisenä ruokakauppiaalta kesäksi käyttöönsä pehmisjäätelökoneen. Valmistuttuaan markkinointimerkonomiksi hän haki poliisikouluun ja työskenteli poliisina vajaat viisi vuotta. Poliisin töiden ohella hän pyöritti franchising-yrittäjänä Spice Ice-jäätelöbaaria Jyväskylässä, jolloin hänestä tuli myös ensimmäistä kertaa työnantaja. 
Mentyään 2002 naimisiin Petteri Jussilan kanssa Jutta Jussila perusti hänen kanssaan ternimaitotuotteita markkinoivan yrityksen, mutta yritys hiipui Jussilan kuoltua 2004. Seuraavan liikeidean Jutta Gustafsberg sai kahvikapseleista. Hänellä oli ulkopuolisia rahoittajia, Kiinassa teetetty kahvikone ja brasilialaisia kahvipatruunoja. Sekä ternimaito- että kahvikapselibisneksessä taustavoimana toimi Kari Wahlroos. Luovuttuaan kahvibisneksestä Gusfafsberg siirtyi vaateyrittäjäksi, haki Pariisista vaatteita ja alkoi myydä niitä naisten vaatekutsuilloissa ja perusti ystävänsä Sunneva Kantolan kanssa Sunny's-vaatekaupan Tampereelle.
Gustafsberg alkoi valmentautua fitness-kisoihin ja pyysi valmentajakseen Petteri Jussilan ystävän, kehonrakentaja Jari Mentulan. Hän kertoi treeneistään blogissa, josta tuli todella suosittu. Blogin lukijat kysyivät laihdutus- ja treenineuvoja Gustafsbergiltä ja Mentulalta. Gustafsberg otti otti muutaman asiakkaan personal training -valmennukseen, mutta suurin kysyntä oli kuitenkin blogin ympärille syntyneelle verkkovalmennukselle. Kun pari oli jakanut ohjeita ilmaiseksi 60 000 ihmiselle, he muuttivat verkkovalmennuksen maksulliseksi, sillä kysymyksiin vastaaminen vei kaiken ajan. Syntyi FitFarm, jonka pääbisnes ovat verkkovalmennukset. Vuonna 2017 yrityksessä työskenteli Gustafsbergin lisäksi kolme työntekijää ja nelisenkymmentä alihankkijaa ja se tarjosi verkkovalmennusten lisäksi myös personal training -palveluja, lisäravinteita ja treenivälineitä. Gustafsbergin omistama FitFarm-liiketoiminta pääsi muutamassa vuodessa Suomen kovimpien kasvuyritysten ja menestyneimpien yritysten kärkijoukkoon.
Vuonna 2016 lanseerattiin Jutta Gustafsbergin nimikkomallisto, jota myyvät yksinoikeudella K-citymarketit. For every body by Jutta -mallisto sisältää urheilu- ja vapaa-ajan vaatteita, kuntoiluvälineitä ja -jalkineita naisille ja miehille. Malliston kuntoiluvälineet keskittyvät pienkuntoiluun, kuten kahvakuuliin. Jalkinemallistossa on tarjolla fitness- ja juoksukenkiä.
Vuonna 2001 Jutta Virtanen osallistui ensimmäiseen suomalaiseen seikkailukisaan, "Suuri Seikkailu" -ohjelmaan ja tuli siinä toiseksi.
Vuonna 2012 Jutta Gustafsberg esiintyi Liv-kanavalla nimikkosarjassaan "Jutta ja superdieetit" ja seuraavana vuonna sarjassa "Jutta ja puolen vuoden superdieetit". Ohjelman neljäs kausi alkoi tammikuussa 2015. Vuonna 2015 hän esiintyi myös sarjassa "Jutta ja huikeat häädieetit" ja "Jutan ja Vertin supersinkkudieetti".
Elokuussa 2015 ilmestyi elämäntapaopas Jutan voimakirja, jonka Gustafsberg kirjoitti toimittaja Elina Tanskasen kanssa. Kirjassa käydään läpi Jutan elämäntarina ja se, miten hän on kohdannut vastoinkäymisiä ja menetyksiä, hoitanut parisuhteensa ja eronsa sekä käsitellyt menestystä. Kahden ensimmäisen vuoden aikana kirjaa myytiin yli 16 000 kappaletta.
Tammikuussa 2016 ilmestyi Jutta Gustafsbergin ja ravintovalmentaja Tiina Hälvän kirja Jutan energisoiva dieettikirja.
Helmikuussa 2017 ilmestyi Mielen päällä-kirja, jonka Gustafsberg kirjoitti voimavarakouluttaja Harriet Piekkolan kanssa. Kirjassa puhutaan henkisyydestä ja kaikesta siitä, mikä on Gustafsbergin "uskomusmaailman" ytimessä.
Syksyllä 2017 ilmestyi Gustafsbergin neljäs kirja. Tsemppikirjan hän kirjoitti yhdessä Hidasta elämää -sivuston perustaneen Sanna Wikströmin kanssa. Kirja opastaa positiiviseen ajatteluun ja sen rinnalla julkaistiin kirjan teemoja jatkava kalenteri.
Vuonna 1999 Jutta Virtanen sijoittui toiseksi Miss Galaxy Europe -urheilumissikisoissa, seuraavana vuonna hän voitti lajin SM-tittelin. Miss Galaxy oli fitness-kilpailu, jossa kilpailtiin armeijan esteradan lisäksi bikinikierroksella.
Gustafsberg on kilpaillut myös IFBB:n fitness-kisoissa. Keväällä 2010 hän kilpaili pitkän tauon jälkeen ja voitti body fitnessin yli 35-vuotiaiden niin kutsutun mastereiden SM:n ja yleisarvostelun. Samana keväänä Gustafsberg sijoittui kuudenneksi lajin EM-kilpailuissa 168 cm sarjassa.
Vuonna 2011 hän voitti body fitness Suomen mestaruuden +164 cm luokassa ja oli samana vuonna MM-kisoissa +168 cm sarjassa sijalla 15.
Vuonna 2014 Gustafsberg palkittiin positiivisimpana tamperelaisena.
Larmilla on yksi lapsi, poika Max (s. 2004) ensimmäisestä avioliitostaan 2002 Petteri Jussilan kanssa. Jussila menehtyi tapaturmassa vuonna 2004. Vuosina 2007–2011 Larm oli naimisissa Harri Gustafsbergin kanssa. Hän seurusteli 2010 alkaen kehonrakentaja Ari "Godzilla" Kokkosen kanssa, he kihlautuivat 2013 ja erosivat vuonna 2016. Gustafsberg kihlautui "Bachelor Suomi" -ohjelmassa vuonna 2016 esiintyneen mainosmies Juha Rouvisen kanssa syksyllä 2017 ja he avioituivat 24. elokuuta 2018 Veronan liepeillä Italiassa. Kumpikin vaihtoi avioitumisen jälkeen sukunimekseen Larm.